OpenLLM-France/wikimedia huggingface dataset:
# Francolí de Swainson

El francolí de Swainson (Pternistis swainsonii) és una espècie d'ocell de la família dels fasiànids (Phasianidae) que habita estepes arbustives a prop de l'aigua, d'Àfrica Meridional, des del sud d'Angola i oest de Moçambic fins al nord-est de Sud-àfrica.
# Ptychohyla leonhardschultzei

Ptychohyla leonhardschultzei és una espècie de granota que es troba a Mèxic.
Està amenaçada d'extinció per la pèrdua del seu hàbitat natural.

## Referències

* Santos-Barrera, G., Canseco-Márquez, L. & Mendelson III, J. 2006. Ptychohyla leonhardschultzei. Llista Vermella d'Espècies Amenaçades de la UICN 2006. Consulta: 8 de gener de 2008.
# Partit Reformes i Ordre

El Partit Reformes i Ordre és un partit polític d'Ucraïna. Fou creat l'octubre de 1997 com un partit de dreta, dirigit per l'ex-vice primer ministre Viktor Pynzenyk.
A les eleccions al Parlament d'Ucraïna de 1998 el partit va obtenir 879.861 vots i 3 escons a la Rada Suprema (en un sol districte electoral mandat). A les eleccions al Parlament d'Ucraïna de 2002 va participar en el Bloc la Nostra Ucraïna de Víktor Iúsxenko. Després de la Revolució Taronja de 2004 el partit es va distanciar del Bloc i després d'una decisió judicial va canviar el seu nom novament a Partit Reformes i Ordre (Partiya Reformy i Poriadok).
En les eleccions al Parlament d'Ucraïna de 2006 es presentà amb aliança amb Pora! i va obtenir l'1,47% dels vots i cap representació. El 3 de desembre de 2006, el partit va anunciar la seva decisió d'unir-se al Bloc Iúlia Timoixenko. A les eleccions al Parlament d'Ucraïna de 2007, el partit formà part d'aquest Bloc, que va obtenir 156 dels 450 escons.

## Enllaços externs

* Partit Reformes i Ordre - Lloc web oficial
# Sanne Cant

Sanne Cant (Ekeren, Anvers, 8 d'octubre de 1990) és una ciclista belga. Especialista en ciclocròs, ha guanyat quatre medalles, una d'elles d'or, als Campionats del món.
Els seus germans Kevin i Jelle també s'han dedicat al ciclisme professionalment.

## Palmarès en ciclocròs

* 2009-2010
** Campiona de Bèlgica en ciclocròs
* 2010-2011
** Campiona de Bèlgica en ciclocròs
** 1a al Trofeu GvA
* 2011-2012
** Campiona de Bèlgica en ciclocròs
* 2012-2013
** Campiona de Bèlgica en ciclocròs
** 1a al Trofeu Bpost Bank
* 2013-2014
** Campiona de Bèlgica en ciclocròs
** 1a al Trofeu Bpost Bank
* 2014-2015
** Campiona d'Europa en ciclocròs
** Campiona de Bèlgica en ciclocròs
** 1a a la Copa del món de ciclocròs
* 2015-2016
** Campiona d'Europa en ciclocròs
** Campiona de Bèlgica en ciclocròs
** 1a a la Copa del món de ciclocròs
** 1r al Superprestige
** 1a al Trofeu Bpost Bank
* 2016-2017
** Campiona del món en ciclocròs
** Campiona de Bèlgica en ciclocròs
** 1r al Superprestige
** 1a al Trofeu DVV Verzekeringen
* 2017-2018
** Campiona del món en ciclocròs
** Campiona d'Europa en ciclocròs

## Palmarès en ciclisme de muntanya

* 2009
** Campiona de Bèlgica en Camp a través

## Referències

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
* Fitxa a procyclingstats.com
# Santigold

Santigold, nom artístic de Santi White (Filadèlfia, Pennsilvània, 25 de setembre de 1976), és una cantant, compositora i productora estatunidenca. Abans, se la coneixia per 'Santogold', però a causa de problemes de copyright va haver de canviar-se el nom artístic. Actualment té dos discs al mercat: Santogold, publicat l'any 2008, iMaster of My Make-Believe, publicat l'abril de 2012.

## Discografia

* Santogold (2008)
* Master of My Make-Believe (2012)

## Referències

* ↑ Michaels, Sean. «Santogold changes her name to Santigold». The Guardian, 12-02-2009. [Consulta: 1r abril 2010].

## Enllaços externs

* Santigold - Lloc web oficial
# Equació hiperbòlica en derivades parcials

Una equació hiperbòlica en derivades parcials és una equació diferencial en derivades parcials de segon ordre del tipus:
    $Au_{xx}+2Bu_{xy}+Cu_{yy}+Du_{x}+Eu_{y}+F=0\quad$
en la qual la matriu $Z={\begin{bmatrix}A&B\\B&C\end{bmatrix}}$ té un determinant menor que 0. Un exemple d'una equació diferencial en derivades parcials parcials hiperbòlica és l'equació d'ona.

## Exemples

A través d'un canvi de variables lineal, qualsevol equació de la forma:
    $A{\frac {\partial ^{2}u}{\partial x^{2}}}+2B{\frac {\partial ^{2}u}{\partial x\partial y}}+C{\frac {\partial ^{2}u}{\partial y^{2}}}+{\text{(termes derivatius de menor ordre)}}=0$
amb
    $B^{2}-AC>0$
es pot transformar en l'equació d'ona, més enllà dels termes d'ordre menor que no són essencials per comprendre l'equació de manera qualitativa. Aquesta definició és anàloga a la de la hipèrbola plana.
L'equació d'ona unidimensional:
    ${\frac {\partial ^{2}u}{\partial t^{2}}}-c^{2}{\frac {\partial ^{2}u}{\partial x^{2}}}=0$
és un exemple d'una equació hiperbòlica. Les equacions d'ona bidimensional i tridimensional també pertanyen a la categoria de les PDEs hiperbòliques. Aquest tipus d'equacions hiperbòliques en derivades parcials de segon ordre es poden transformar en sistemes hiperbòlics d'equacions diferencials de primer ordre.

## Vegeu també

* Equació el·líptica en derivades parcials
* Equació parabòlica en derivades parcials
* Equació diferencial en derivades parcials
* Equació en derivades parcials

## Bibliografia

* Evans, Lawrence C. (2010), Partial differential equations, vol. 19 (2nd ed.), Graduate Studies in Mathematics, Providence, R.I.: American Mathematical Society, ISBN 978-0-8218-4974-3, <http://www.ams.org/journals/bull/2000-37-03/S0273-0979-00-00868-5/S0273-0979-00-00868-5.pdf>

## Referències

* ↑ Evans 1998, p.400
* ↑ Evans 1998, p.402
# Karin Gayer

Karin Gayer (n. el 1969 a Mödling a prop de Viena) és una escriptora austríaca. Escriu poesia i narrativa.

## Biografia

Karin Gayer nasqué el maig del 1969 a Mödling, mentre que avui viu a Viena. Començà a estudiar la psicologia però no terminà els estudis perquè "no podia trobar el que cercava". Treballa en professions socials. Karin Gayer ja començà a escriure a l'escola. A l'inici publicà en revistes de literatura austríaques, per exemple en Zenit i Wienzeile. El seu primer llibre fou publicat a Arovell Verlag el 2002.

## Obra

* Flechtwerk, poesia i petita prosa, Arovell Verlag, Gosau 2002, ISBN 3-901435-46-8
* Vorgänge im Labyrinth, poesia i petita prosa (antologia, amb altres autors), Arovell Verlag, Gosau 2004, ISBN 3-901435-66-2
* Nachtfieber, narració, Arovell Verlag, Gosau 2009, ISBN 978-3-902547-84-2
* Innenaußenwelten, poesia, Edition Art Science, St. Wolfgang 2013, ISBN 978-3-902864-19-2

## Enllaços externs

* «Bibliografia relacionada amb Karin Gayer» (en alemany). Al catàleg de la Biblioteca Nacional d'Alemanya.
* (alemany) Editorial Arovell, Gosau (Alta Àustria)
* (alemany) Lloc Web de l'autora

## Notes

* 1 2 V. biografia en: Gayer, Karin: Vorgänge im Labyrinth, Gosau 2004, p. 105.
# GNOME Evolution

El GNOME Evolution (anteriorment conegut com a Novell Evolution) és un gestor lliure d'informació personal i de treball en grup per a GNOME, desenvolupat originalment per Ximian ara és part oficial de l'escriptori de GNOME. Combina administració de correu electrònic, calendari, agenda i llista de tasques.
La seva interfície gràfica i funcionalitat s'assembla a l'aplicació Microsoft Outlook.
El GNOME Evolution pot opcionalment connectar-se a servidors Microsoft Exchange utilitzant la seva interfície web i un afegit conegut amb el nom de Connector.
Durant l'any 2004, la companyia Novell va adquirir Ximian.

## Característiques

El GNOME Evolution inclou algunes característiques com:
* Connectivitat integrada amb Novell GroupWise.
* Connectivitat integrada amb Microsoft Exchange.
* Millores en el tractament dels comptes de correu IMAP.
* Millores en el calendari que incorpora.
* Capacitat per a S/MIME.
* Administració de contactes.
* Integració amb Gaim.
* Millor interacció amb l'escriptori GNOME.

## Vegeu també

* Kontact

## Enllaços externs

* GNOME Evolution - Lloc web oficial
* Pàgina de Connector (anglès)
Viccionari
# Rajshahi

Rajshahi és una ciutat i corporació municipal de Bangladesh situada a 24° 22′ N, 88° 36′ E﻿ / ﻿24.367°N,88.600°E﻿ / 24.367; 88.600, a la riba del riu Padma. La ciutat té una superfície de 96,69 km² i està formada per 4 thanes, 239 wards o seccions i 169 mahalla (zones o barris). Al cens del 2001 tenia 646.716 habitants; el 1901 consta amb 21.589 habitants. És coneguda com a Ciutat de la Seda i Ciutat de l'Educació. A la ciutat destaca la tomba de Hazrat Shah Makhdum (de 1634). Està

## Història

El territori fou part del regne de Pundra però no s'esmenta la ciutat. Vijay Sen, el rei sena que va dirigir operacions militars a Ceilan i el Sud-est asiàtic tenia la seva capital a uns 15 km a l'oest de la moderna Rajshahi. Després, a l'edat mitjana, apareix amb el nom de Rampur Boalia. El 1772 els britànics van establir un districte amb seu a Nator o Natore on residia el zamindar local, pero el 1825 va traslladar la capital a Rampur Boalia on hi havia hagut una antiga factoria holandesa establerta a l'inici del segle xviii ara ajuntada amb la English Commercial Residency de la localitat després d'un acord entre britànics i holandesos. El 1876 es va establir la municipalitat. El 1888 la capital de la divisió es va traslladar a Jalpaiguri (capital del districte de Jalpaiguri creat el 1869), però la del districte va romandre a Rampur Boalia. El 12 de juny de 1897 fou greument afectada per un terratrèmol.
En un moment no especificat del segle xx va canviar el seu nom a Rajshahi. El 1971 durant la guerra d'alliberament, Rajshahi fou teatre de dures lluites i d'atrocitats pakistaneses. El 1991 es va establir la corporació municipal.

## Vegeu també

* Bagha

## Notes

* ↑ aquesta xifra apareix a Banglapedia a Arxivat 2011-09-25 a Wayback Machine.; la wikipèdia francesa dona 383.651, propers als 388.811 de l'Enciclopèdia Britànica a i la Hutchinson, que serien els habitants de la pròpia ciutat i la resta serien els de l'àrea urbana; cap de les wikipèdies dona la mateixa xifra però quasi totes oscil·len entre prop de 400 i prop de 800 mil habitants; a es dona per 1991 la xifra de 318.000).
# Partit Reformista

«Partit Reformista» té aquests significats:
* Partit Reformista Estonià (Eesti Reformierakond), partit polític d'Estònia.
* Partit Reformista Democràtic (PRD), partit polític espanyol de centredreta format el 1984.
* Partit Reformista d'Andorra, partit polític d'Andorra.
* Partit Reformista de Portugal.
# Sannat

Sannat és una ciutat de l'illa de Gozo a Malta, amb una població de 2.117 habitants el 2014, i una superfície de 3,8 km². El poble és conegut pels seus penya-segats, de la costa sud de l'illa, i les restes megalítiques.

## Referències

* ↑ «Estimated Population by Locality 31st March, 2014». Government of Malta, 16-05-2014. Arxivat de l'original el 21 de juny de 2015.
# Santiago National Football Club

El Santiago National Football Club fou un club de futbol xile de la ciutat de Santiago de Xile.
Va ser fundat el 10 d'octubre de 1900. Fou un dels 8 clubs fundadors de la lliga xilena de futbol professional el 1933. El seu principal títol fou el campionat d'obertura de 1942. Va desaparèixer el 1955. Entre 1940 i 1942 va estar fusionat amb el Juventus Football Club, com a Santiago National Juventus Football Club.

## Palmarès

* Campionat d'obertura xilè:
** 1942

## Evolució de l'uniforme

| 1903-05 | 1907-08 | 1941-42 | 1945 |

## Referències

* ↑ Chile 1933 a rsssf.com
* ↑ Copa Chile a rsssf.com
| Santiago National el 1905. | Santiago National Juventus el 1941. |
# Garatge de Can Boada

El Garatge de Can Boada és un edifici a la vila de Llagostera (Gironès) catalogat a l'Inventari del Patrimoni Arquitectònic de Catalunya.
És un edifici singular construït seguint els estilemes del modernisme que dominava en aquell moment. Utilització de l'obra vista en façanes per remarcar les obertures. El conjunt s'estructura en un cos central més alt cobert a dos vessants i dues ales de menor alçada també cobertes amb teula i amb dos vessants. Façanes arrebossades i rajoles pintades amb elements florals.
Antigament aquest edifici hauria estat destinat a la producció de gas. Posteriorment passà a la propietat de la família Boada i actualment és utilitzat com a garatge.

## Vegeu també

* Llista de monuments de Llagostera

## Referències

* ↑ «Garatge de Can Boada - Antiga Fàbrica de Gas». Inventari del Patrimoni Arquitectònic de Catalunya. Generalitat de Catalunya. [Consulta: 9 setembre 2014].
# Rajsamand

Rajsamand és una ciutat de Rajasthan, capçalera del districte de Rajsamand, i situada a uns 60 km al nord d'Udaipur. La vila de Kankroli està tocant a Rajsamand i són considerades ciutats bessones. Al cens del 2001 la població de Rajsamand era de 55.671 habitants. L'activitat principal és l'agricultura però econòmicament la més important és la indústria del marbre.
Prop de la ciutat (a uns 5 km al nord) se situa el Raisa Mand (o Rajsa Mand o Rajsamand), que li dona nom, i que és un llac construït el 1662 per alleujar la fam que aquell any va afectar Mewar en el que van treballar seixanta mil persones. En ell destaquen el gran embarcador de 344 de llarg, anomenat Nauchowki (nou pavellons) per les nou cúpules que l'adornen, amb art i arquitectura combinada hindú i islàmica, i el Rajaprashasti (elogi reial) gravat en 25 lloses (un total de 1.017 gravats, una de les obres hindús més gran d'aquest tipus). El llac rep les aigües d'un riu anomenat també Rajsamand.

## Nota

* ↑ el llac mesura 2,5 km per 4,5 km i té una superfície d'uns 8 km² que va arribar antigament a 50 km² amb una conca de 505 km²; la profunditat mitjà és de 9 metres i doble al punt més fondo
# Partit Reformista Democràtic

El Partit Reformista Democràtic (en castellà: Partido Reformista Democrático; i abreviat com PRD) va ser un partit polític espanyol de centredreta d'ideologia liberal fundat el 1984 a Madrid. Estava format per antics membres de la Unió de Centre Democràtic, del Partido Demòcrata Liberal (PDL) d'Antonio Garrigues Walker i va ser liderat per Miquel Roca, amb el suport tàctic de Convergència Democràtica de Catalunya. El projecte fou conegut informalment com a Operació Roca, en referència al nom del candidat a la presidència del Govern espanyol.
Es va presentar a les eleccions generals de 1986, llevat a Catalunya i Galícia (on els seus referents eren CiU i Coalició Gallega, respectivament), amb Miquel Roca com a candidat a la presidència de Govern, i va obtenir 194.538 vots (0,96%) i cap escó, arran de la qual cosa va desaparèixer.
Van pertànyer a aquest partit polític l'actual president del Reial Madrid Florentino Pérez (secretari general del partit), Antonio Garrigues Walker (president), l'exministre de Foment Rafael Arias Salgado, Federico Carlos Sainz de Robles (número u de la llista al Congrés dels Diputats per Madrid) o l'exministra d'Educació, Cultura i Esports Pilar del Castillo.

## Referències

* ↑ «Partit Reformista Democràtic». Gran Enciclopèdia Catalana. Barcelona: Grup Enciclopèdia Catalana.
* ↑ Antich, José «El estrepitoso fracaso de la operación Roca'» (en castellà). El País [Madrid], 14-05-1988. ISSN: 1134-6582 [Consulta: 26 març 2021].

## Enllaços externs

* Sintonia electoral del PRD en 1986
# Sainte-Cécile (Saona i Loira)

Sainte-Cécile és un municipi francès situat al departament de Saona i Loira i a la regió de Borgonya - Franc Comtat. L'any 2009 tenia 278 habitants.

## Història

Llista dels alcaldes successius :
| Data d'elecció | Identitat | Partit | Qualitat |
| 2001- | | | |
| les dades anteriors no són pas conegudes ||||

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2009 |
| 276 | 281 | 243 | 206 | 209 | 251 | 278 |
| A partir de 1990: Població sense dobles comptes |||||||
# Sara Deop Perea

Sara Deop Perea (Manacor, 26 de juliol de 2002) és una cantant mallorquina d'ascendència colombiana.
La seva mare és colombiana. Ella és neta d'Édgar Perea.
Es va fer coneguda com a concursant de la tercera edició de La Voz Kids.
El 2022, es va presentar al Benidorm Fest amb la cançó «Make You Say», composta per Leroy Sanchez, Kamille i el duo Goldfingers, però no va passar a la final.

## Discografia
### Senzills

* «Bye Bye» (2020)
* «Zero Drama» (2021)
* «Make You Say» (2022)
* «No Te Enamoras» (2022)
* «Noches X Madrid» (2022)

## Referències

* ↑ «Sara Deop: sus raíces colombianas, su paso por 'La Voz Kids' y su carrera profesional» (en castellà). Europa FM, 27-01-2022. [Consulta: 7 abril 2023].
* 1 2 3 «Sara Deop arrasa en el Benidorm Fest con este baile: ¡Mira el vídeo de su actuación!» (en castellà). RTVE, 28-01-2022. [Consulta: 7 abril 2023].
# Elisabet de Wied

Elisabet de Wied (Castell de Monrepos i Neuwied, 29 de desembre de 1843 - Bucarest, 18 de febrer de 1916 $^{(Julià)}$) va ser reina de Romania, pel seu matrimoni amb Carles I de Romania, i escriptora, coneguda pel seu nom de ploma Carmen Sylva.
Va escriure en alemany, en francès i en romanès diverses obres de poesia, novel·les i narracions. Entre les seves obres destaquen Safo (1880) i Unter der Blume (‘Sota la flor’, 1903), de caràcter romàntic, i el recull de llegendes Rumänische Dichtungen (‘Poesies romaneses', 1881). De fama extravagant, va mantenir amistat amb l'emperadriu Sissí i va ser pionera en la defensa dels drets de la dona.
Reconeixent el talent del jove músic George Enescu, li va oferir durant anys una habitació en un racó íntim del Castell de Peleș, on podia estudiar i compondre. Enescu també era sovint convidat per la reina a oferir recitals al Palau.

## Referències

* 1 2 «Wied, Isabel de» (en castellà). El libro durmiente, 14-04-2020. [Consulta: 26 gener 2021].
* ↑ «Elisabet de Wied». Gran Enciclopèdia Catalana. Barcelona: Grup Enciclopèdia Catalana.
* ↑ «Casa Memorial George Enescu» (en romanès). [Consulta: 7 agost 2021].
# Frederic Clariana i Ricart

Frederic Clariana i Ricart (1839 - 21 de maig del 1917) fou un músic i pedagog musical català.

## Biografia

Fou un dels primers professors de música del Colegio Terrassense, fundat el 1864. Impulsor de la vida musical de la ciutat, participà en molts concerts que s'hi programaren a finals del segle xix. És coneguda la seva presència en un concert l'any 1885 al Casino d'Artesans, on intervingueren també Marc Biosca i Barba i Isidre Mogas i Palet. També fou fundador i vicepresident de la Germandat Artístico-Musical, presidida per Marc Biosca i Barba, creada amb la finalitat de garantir els drets dels músics.

## Obres

* Motet per a la Comunió per a 2 v i orgue (1871)
* Motet per la primera Comunió, per a 3 v i harmonium. (1880)

## Referències

* ↑ Freixas i Vivó, Josep. Musiquer terrassenc. 224 fitxes bibliogràfiques. Terrassa: Fundació Torre del Palau. ISBN 978-84-939105-1-8.
* ↑ Freixas i Vivó, Josep. Musics Terrassencs o vinculats a Terrassa, nascuts abans del segle xx. Terrassa: Escola Municipal de música de Terrassa Arxiu Tobella.
* ↑ «Obres de Frederic Clariana a l'inventari dels Fons Musicals de Catalunya».

## Bibliografia

* Freixas i Vivó, Josep. Músics terrassencs o vinculats a Terrassa nascuts abans del segle xix. Terrassa: Escola Municipal de Música de Terrassa Arxiu Tobella,1980.
* Gregori i Cifré, Josep Maria. Inventaris dels fons musicals de Catalunya Volum 1: Fons de la catedral-basílica del Sant Esperit de Terrassa. Departament de Cultura. Generalitat de Catalunya, 2007, p. XVI i 3-4. ISBN 978-84-393-7433-6.
* Freixas i Vivó, Josep. Musiquer terrassenc. 224 fitxes biogràfiques. Terrassa: Fundació torre del palau, 2011.
* Ragón, Baltasar. El arte y los artistas en Tarrasa. Terrassa: Imp. J. Morral, s. a.
* Pi de la Serra, Paulina. Ambient cultural a Terrassa, 1877-1977. Terrassa: Caixa Terrassa, 1978.
# Puègbusca

Puègbusca (en francès Pechbusque) és un municipi francès del departament de l'Alta Garona a la regió d'Occitània.

## Referències

* ↑ «Toponímia occitana». Arxivat de l'original el 2012-03-03. [Consulta: 6 juliol 2010].
# Petrovce nad Laborcom

Petrovce nad Laborcom és un poble i municipi d'Eslovàquia. Es troba a la regió de Košice, a l'est del país.

## Història

La primera referència escrita de la vila data del 1254.
# Ibn Màhan

Alí ibn Issa ibn Màhan, més conegut simplement com a Ibn Màhan (mort en 812) fou un militar i funcionari dels abbàssides que va ocupar diversos alts càrrecs entre els quals el de governador del Khurasan.
Fou comandant de la guàrdia del califa Al-Mahdí (775-785) i secretari de l'exèrcit sota Al-Hadi (785-786). Harun ar-Raixid (786-809) el va nomenar, contra els consells de Yahya ibn Khàlid al-Barmakí, com a governador de Khurasan el 796 en el lloc de Fadl ibn Yahya (cessat el 795 ocupant transitòriament el càrrec al-Mansur ibn Yazid). Va exercir el govern uns deu anys en els quals va executar diversos notables a petició del poble, i va cobrar taxes molt altes al camp, cosa que li va permetre enviar valuosos regals al califa. Se l'acusa d'haver participat en el complot contra els barmàquides.
El 805 el califa va sospitar que es volia declarar independent i el va destituir però va convèncer el califa de la seva bona fe i li va enviar més regals i va poder conservar el càrrec. Però la seva política segurament fou el que va provocar a l'any següent la revolta de Rafi ibn Layth. El 808 el califa en persona va haver d'anar al Khurasan a fer campanya militar.
A la mort d'Harun ar-Raixid (809) va donar suport a Al-Amín (809-813) contra el seu germà i rival Abu-Jàfar Abd-Al·lah (califa Al-Mamun el 813), que era el fill governant dels territoris orientals, i junt amb Fadl ibn Rabi va pressionar al califa per retirar la designació d'Al-Mamun com a hereu. Sense poder exercir al Khurasan de fet des del 806, va ser nomenat governador del Jibal amb Hamadan, Isfahan i Qom. Fou designat com comandant de l'exèrcit enviat a Khurasan contra Al-Mamun, l'exèrcit del qual tenia com a comandant en cap a Tahir ibn Husayn; Ali ibn Isa, tot i que el seu exèrcit era més nombrós, fou fàcilment derrotat a la rodalia de Rayy i va morir a mans d'un home anomenat Dawud Siah al-Khwarazmi. El seu cos fou enviat a Al-Mamun (812).
El seu fill al-Husayn ibn Ali ibn Isa ibn Mahan va intentar proclamar a al-Mamun a Bagdad el 812, però va fracassar i va morir en l'intent.

## Bibliografia

* Sourdel, D. " Ibn Māhān". Encyclopaedia of Islam, segona edició. Brill Online, 2012. 7 de maig del 2012 <http://referenceworks.brillonline.com/entries/encyclopaedia-of-islam-2/ibn-mahan-SIM_3277
* F. Gabrieli, La successione di Hārūn ar-Rašīd e la guerra fra al-Amīn e al-Maʾmūn, RSO 11, 1926-28,
* Sourdel, Dominique. Le Vizirat Abbaside de 749 à 936 (132 à 224 de l'Hégire) (en francès). Damasc: Institut Français de Damas, 1959-1960.
* Ch. Pellat, "ʿALĪ B. ʿĪSĀ B. MĀHĀN" a Encyclopaedia Iranica
# Sainte-Croix (Saona i Loira)

Sainte-Croix és un municipi francès situat al departament de Saona i Loira i a la regió de Borgonya - Franc Comtat. L'any 2009 tenia 573 habitants.

## Història

Llista dels alcaldes successius :
| Data d'elecció | Identitat | Partit | Qualitat |
| 2001- | Roland Sixdenier | UMP | |
| les dades anteriors no són pas conegudes ||||

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2009 |
| 728 | 649 | 611 | 591 | 520 | 464 | 573 |
| A partir de 1990: Població sense dobles comptes |||||||

## Personatges il·lustres

* Waldeck Rochet (1905-1983), secretari general del Partit Comunista Francès de 1964 a 1970.
# San Esteban de Zapardiel

San Esteban de Zapardiel és un municipi de la província d'Àvila, a la comunitat autònoma de Castella i Lleó.

## Demografia

Evolució demogràfica :
| 1991 | 1996 | 2001 | 2004 |
| 100 | 50 | 68 | 61 |

## Referències

* ↑ «Provincia de Ávila (España): Municipios & Localidades» (en castellà), 22-01-2021. [Consulta: 16 setembre 2021].